امریکانین پیونگ یانگ رهبرلیگی‌نین آتوم سلاحی و راکت تخریبات‌لارینا قارشی 42 ایلدن سونرا گؤندردیگی ایلک آتوم سوآلتی قاییغی گونئی کره-یه چاتیب.
"یونهاپ"ین خبرینه گؤره، گونئی کره ساوونما ناظیرلیگی بیلدیریب کی، بوسان لیمانینا گلن دونیانین ان بؤیوک سوآلتی قاییقلاریندان‌ بیری اولان " یو اس اس کنتاکی" آتوم سوآلتی قاییغی 170 متر اوزونلوغوندا و تخمینن 19 مین تون آغیرلیغیندا‌دیر.
امریکانین قوزیی کره-نی هوجوم‌لاردان چکین‌دیرمک" مقصدی ایله 1981-جی ایلدن بری ایلک دفعه گونئی کره-یه آتوم سوآلتی قاییغی گؤندریر.
گونئی کره-نین ساوونما ناظیری لی جونگ سوپ سؤزوگئدن مؤوضوع ایله باغلی دئییب: "آتوم سوآلتی قاییغی‌نین کره یاریماداسینا یئرلشدیریلمه‌سی امریکانین "گئنیشلنمیش چکیندیرمه" تدبیرلرینی قطعیت ایله حیاتا کئچیرجگی‌نین گؤستریجی‌سی‌دیر. بو، قوزیی کره، ائله‌جه ده گونئی کره خالقینا و اولوسلار آراسی توپلومون اونلارین امریکا ایله متفیق‌لیک قابیلیتینی و کاراکترینی گؤستریر".
خاطیرلاداق کی، 2023-جو ایلین آوریل آییندا گونئی کره پرزیدنتی یون سوک یول امریکا پرزیدنتی جو بایدن ایله "واشینگتون بیاننامه‌سی"نی ایمضالاییب. بو بیاننامه ایله امریکا آتوم سلاحی دا داخیل اولماقلا بوتون حربی پتانسیلی ایله گونئی کره-نی مدافعه ائتمک اوچون "گئنیشلندیریلمیش چکیندیرمه" تدبیرلری گؤرجگینی عهده سینه گؤتورور.
